Ara l-infografika sħiħa Illum il-Kunsill awtorizza lill-Kummissjoni biex tiftaħ negozjati kummerċjali mal-Awstralja u New Zealand u adotta direttivi ta' negozjati għal kull waħda min-negozjati. Id-deċiżjoni tal-lum li jinfetħu taħditiet kummerċjali mal-Awstralja u New Zealand tibgħat sinjal b'saħħtu liż-żewġ pajjiżi li aħna ngħożżu s-sħubija tagħna magħhom u li rridu nsaħħu r-rabtiet eżistenti tagħna. Iżda din hija wkoll tfakkira lid-dinja tal-impenn li għandha l-UE lejn attitudni miftuħa, il-kummerċ ħieles u l-kooperazzjoni dinjija. Emil Karanikolov, ministru għall-ekonomija tal-Bulgarija, li bħalissa għandha l-Presidenza tal-Kunsill tal-UE Il-ftehimiet kummerċjali maż-żewġ pajjiżi, primarjament għandhom l-għan li jkomplu jnaqqsu l-ostakli eżistenti għall-kummerċ , jeliminaw dazji doganali fuq il-merkanzija u jagħtu aċċess aħjar għas-servizzi u l-akkwist pubbliku fl-Awstralja u New Zealand. Is-setturi li x'aktarx ser jibbenefikaw l-aktar mill-ftehimiet ta' kummerċ ħieles (FTAs) huma s-setturi tat- tagħmir għall-vetturi, tal-makkinarju, tal-kimiċi, tal-ikel ipproċessat u tas-servizzi Il-mandati jagħtu attenzjoni partikolari għall- ħarsien ta' setturi vulnerabbli bħall-agrikultura billi jimmassimizzaw il-benefiċċji tal-ftuħ tas-suq mingħajr ma jagħmlu ħsara lill-produtturi lokali. Il-mandati ma jipprevedux liberalizzazzjoni sħiħa tal-kummerċ ta' prodotti agrikoli, li huma previsti li jibbenefikaw minn trattament speċjali. Il-mandati jipprevedu qafas komprensiv u modern, ibbażat fuq l- ogħla standards tax-xogħol, is-sikurezza, l-ambjent, il-klima u l-protezzjoni tal-konsumaturi Il-Kummissjoni ressqet l-abbozzi tal-mandati f'Settembru 2017, wara diskussjonijiet preparatorji ta' suċċess li servew biex jiġi definit il-kamp ta' applikazzjoni tal-ftehimiet futuri. L-UE diġà tikkoopera mill-qrib mal-Awstralja u New Zealand dwar kwistjonijiet ta' politika ekonomika u kummerċjali fil-qafas ta' ftehimiet ta' sħubija li ġew konklużi fl-2008 u l-2017 rispettivament. L-UE għandha wkoll ftehimiet bilaterali maż-żewġ pajjiżi dwar rikonoxximent reċiproku ta' xi ċertifikati tekniċi li, jnaqqas l-ispejjeż tal-ittestjar u taċ-ċertifikazzjoni tal-esportazzjonijiet u l-importazzjonijiet, jiffaċilita l-kummerċ ta' prodotti industrijali. Minkejja li huma ġeneralment limitati, l-ostakli kummerċjali għadhom pjuttost sostanzjali għal xi setturi, bħall-agrikoltura u l-prodotti tessili. Fatti ewlenin dwar il-kummerċ mal-Awstralja: L-UE hija t-tielet l-akbar sieħeb kummerċjali li għandha l-Awstralja. Il-kummerċ bilaterali annwali kien jammonta għal aktar minn €47.7 biljun fl-2017, b'bilanċ kummerċjali pożittiv ta' aktar minn €21 biljun min-naħa tal-UE. L-esportazzjonijiet tal-UE lejn l-Awstralja huma primarjament oġġetti mmanifatturati filwaqt li l-esportazzjonijiet tal-Awstralja lejn l-UE huma ddominati minn prodotti bażiċi minerali u prodotti agrikoli. Il-kumpaniji tal-UE jfornu servizzi kummerċjali b'valur ta' madwar €20 biljun lill-Awstralja u għandhom investimenti fil-pajjiż b'valur li jiżboq il-€160 biljun (fl-2016). Fatti ewlenin dwar il-kummerċ ma' New Zealand: B'kummerċ bilaterali annwali ta' aktar minn €8.7 biljun fl-2017, l-UE hija t-tieni l-akbar sieħeb kummerċjali li għandha New Zealand, wara l-Awstralja. L-esportazzjonijiet ta' New Zealand lejn l-UE huma primarjament iddominati minn prodotti agrikoli filwaqt li l-esportazzjonijiet tal-UE lejn New Zealand jiffokaw fuq oġġetti mmanifatturati u industrijali. Għall-UE, il-kummerċ ma' New Zealand iħalli bilanċ kummerċjali pożittiv ta' €1.9 biljun (fl-2017), u l-kumpaniji tal-UE għandhom aktar minn €10 biljun f'investiment dirett barrani fi New Zealand. Ara l-paġna tal-laqgħa